ส่งเสริมการปลูกพืชสมุนไพรไทย ยกระดับเกษตรกรเพื่อสร้างความมั่นคงทางเศรษฐกิจ
นายแพทย์ยงยศ ธรรมวุฒิ อธิบดีกรมการแพทย์แผนไทยและการแพทย์ทางเลือก กล่าวถึงการลงนามความร่วมมือกับนายธนารัตน์ งามวลัยรัตน์ ผู้จัดการธนาคารเพื่อการเกษตรและสหกรณ์การเกษตร (ธ ก.ส.) ภายในงานมหกรรมสมุนไพรแห่งชาติ ครั้งที่ 19 ที่จัดขึ้น ณ ศูนย์การแสดงสินค้าและการประชุมอิมแพ็ค เมืองทองธานี ไปจนถึงวันที่ 10 กรกฎาคมนี้ ว่า ความร่วมมือนี้มุ่งยกระดับคุณภาพชีวิตเกษตรกรผ่านการยกระดับชุมชนสู่ความยั่งยืนด้วยการส่งเสริมการปลูกพืชสมุนไพร ภายใต้หลักการตลาดนำการผลิต ซึ่งทั้งสองฝ่ายได้ตกลงที่จะหาแนวทาง หรือวิธีการเพื่อจะส่งเสริมให้เกษตรมีความพร้อมที่จะปรับเปลี่ยนการปลูก การรวบรวมและการแปรรูปสมุนไพรให้ได้มาตรฐาน เพื่อสร้างความมั่นคงด้านเศรษฐกิจ ลดการพึ่งพิงการนำเข้าสมุนไพรจากต่างประเทศ ช่วยกันส่งเสริมการปลูกสมุนไพรให้เป็นอาชีพเลี้ยงดูชุมชนได้อย่างจริงจัง โดยลงพื้นที่เฟ้นหากลุ่มที่ทำเป็นอาชีพไปให้ความรู้ ให้ทุนเพื่อต่อยอดในอาชีพที่ทำอยู่แล้ว เกษตรกรกลุ่มเป้าหมายแรกมี 11 จังหวัด ประกอบด้วย เชียงราย พิษณุโลก มหาสารคาม ศรีสะเกษ สระบุรี จันทบุรี นครปฐม สุราษฎร์ธานี นราธิวาส ปัตตานี และ ยะลา ซึ่ง ธ.ก.ส.ต้องการข้อมูลเกษตรกรเป็นผู้ปลูกจริง ขายจริง แต่ต้องการพัฒนาศักยภาพ ดังนั้นกรมการแพทย์แผนไทยและการแพทย์ทางเลือก จะช่วยสนับสนุนเกษตรกรที่จะต่อยอด ทั้งการท่องเที่ยวเชิงเกษตร การแปรรูปหรือต้องการสมุนไพรที่ได้รับมาตรฐานต่อไป